МЭШБАЩIЭ Исхьэкъ  "СИ IУЭХУ ХЭЛЪКЪЫМ"
#усэ
– Уи гъунэгъур хъуащ сымаджэ…
– Хэлъкъым си Iуэху лъэпкъ.
– Къыпщогугъ а зи псэм еджэр!
– Хэлъкъым си Iуэху лъэпкъ.

– Уи ныбжьэгъур мэгузавэ…
– Си Iуэху лъэпкъ хэмылъ.
– Къыдэнащ ар ауз зэвым!
– Си Iуэху лъэпкъ хэмылъ.

– ЩIалэ захуэр ящIыр мысэ.
– СыткIэ хэлъ си Iуэху?
– ЩIат иджыри уасэ нысэм.
– СыткIэ хэлъ си Iуэху?

– Магъыр анэ гуэр гуIэжу.
– СыткIэ си Iуэху хэлъ?
– Анэ мо сабийм иIэжкъым.
– СыткIэ си Iуэху хэлъ?..

СыноупщI сэ: зыгуэр щыIэ
Уэ зыхэлъ уи Iуэху?
Ара цIыхум гуауэ щиIэм,
Уи псэм жиIэу «уэху»?!

Плъагъукъым фIыуэ псэ зыIут уэ,
ХуэпщIкъым гущIэгъу зым.
НэхъыфIщ пщIэншэу щIым утет нэхъ,
Зыхэбдзэжмэ псым!

…Псым уитхьэлэу уэ зэгуэрым
Сыхуейт сыпхуэзэн.
Ущыгугъыу цIыху хьэтырым,
Зыкъысхуэбгъэзэнт.

Дауэ хъунут ущылъаIуэм:
«КхъыIэ, сыкъегъэл!»
Зэхэпхамэ мыр ныбжесIэу:
«СыткIэ си Iуэху пхэлъ?»?!